[pic] | EUROPA-KOMMISSIONEN |

Bruxelles, den 24.6.2010

KOM(2010)331 endelig

2010/0179 (CNS)

Forslag til

RÅDETS DIREKTIV

om ændring af direktiv 2006/112/EF om det fælles merværdiafgiftssystem for så vidt angår varigheden af forpligtelsen til at overholde et minimumsniveau for normalsatsen

(fremsat af Kommissionen)

BEGRUNDELSE

BAGGRUND FOR FORSLAGET

1. Artikel 97, stk. 1, i direktiv 2006/112/EF af 28. november 2006 om det fælles merværdiafgiftssystem[1] (i det følgende benævnt "momsdirektivet") bestemmer, at normalsatsen fra den 1. januar 2006 til den 31. december 2010 ikke må være mindre end 15 %. Artikel 97, stk. 2, bestemmer, at Rådet træffer afgørelse i overensstemmelse med traktatens artikel 93 om niveauet for den normalsats for moms, der skal anvendes efter den 31. december 2010.

2. Denne bestemmelse har hjemmel i artikel 93 i traktaten om oprettelse af Det Europæiske Fællesskab (EF-traktaten). Den 1. december 2009 blev EF-traktatens artikel 93 erstattet med artikel 113 i traktaten om Den Europæiske Unions funktionsmåde (TEUF). Artikel 113 i TEUF bestemmer, at Rådet, der træffer afgørelse efter en særlig lovgivningsprocedure og efter høring af Europa-Parlamentet og Det Økonomiske og Sociale Udvalg, vedtager bestemmelser om harmonisering af lovgivningerne vedrørende omsætningsafgifter, punktafgifter og andre indirekte skatter, i det omfang en sådan harmonisering er nødvendig for at sikre det indre markeds oprettelse og funktion og undgå konkurrenceforvridning.

3. Med henblik på oprettelsen af det indre marked i januar 1993 fremsatte Kommissionen forslag vedrørende indførelsen af en endelig fiskal harmoniseringsordning.

4. Da det imidlertid stod klart, at det ikke ville være muligt at vedtage Kommissionens forslag inden den 1. januar 1993, besluttede Rådet at vedtage en overgangsordning. Hvad angår momssatserne vedtog Rådet direktiv 92/77/EØF[2].

5. Direktivet indførte en ordning med minimumssatser. Det fastsatte, at normalsatsen fra den 1. januar 1993 til den 31. december 1996 ikke kunne være lavere end 15 %. Anvendelsesperioden for denne bestemmelse er blevet forlænget fire gange og finder anvendelse indtil den 31. december 2010.

6. For at opretholde den opnåede harmonisering af satserne fremsatte Kommissionen i to omgange forslag til indførelse af en normalsats på mindst 15 % og højest 25 %[3]. Dette interval var baseret på de satser, der anvendtes i medlemsstaterne, idet den anvendte normalsats altid havde varieret mellem 15 % og 25 %.

7. I begge tilfælde blev disse forslag til indbyrdes tilnærmelse af satserne ændret af Rådet[4], som kun fastholdt princippet om, at minimumssatsen ikke måtte være lavere end 15 % svarende til det system, der var blevet indført ved direktivet fra 1992.

8. Disse rådsdirektiver blev imidlertid vedtaget med en erklæring til Rådets mødeprotokol om medlemsstaternes indsats for at undgå en forøgelse af forskellen på 10 procentpoint mellem de anvendte laveste og højeste satser. Dette er et udtryk for medlemsstaternes vedvarende bekymring om en fordrejning mellem lande med henholdsvis høje og lave satser og de mulige budgetmæssige virkninger af de forskellige momssatser. I lyset af den aktuelle økonomiske krise er der yderligere argumenter for at opretholde en nedre grænse for den normale sats i momsdirektivet.

9. På trods af forskellige forbedringer af det fælles momssystem på grundlag af Kommissionens pragmatiske, etapeinddelte momsstrategi, der blev iværksat i 2000[5] og opdateret i 2003[6], lider momssystemet fortsat under mangler og store administrative byrder. Dette betyder, at systemet skal tages op til en grundig ny vurdering. Hertil kommer, at en ny økonomisk virkelighed, teknologiske processer, mønstrene for svig osv. medfører yderligere udfordringer. Derfor har Kommissionen til hensigt snart at offentliggøre en grønbog til høring om en ny momsstrategi. Grønbogen vil iværksætte en høring om den fremtidige skatteharmonisering. En passende afgørelse om niveauet for de normale momssatser i EU kan kun træffes på grundlag af resultaterne af denne proces.

10. Desuden har de seneste ændringer af momsdirektivet[7] favoriseret beskatning på forbrugsstedet, da dette indebærer færre muligheder for transaktioner på tværs af grænserne med henblik på lavere momssatser, hvilket fordrejer konkurrencen. Det er dog stadig vigtigt at forhindre, at voksende forskelle mellem de normalsatser for moms, som medlemsstaterne anvender, fører til strukturelle skævheder i EU og til konkurrencefordrejning i visse erhvervssektorer. Det er derfor almindelig praksis på området for indirekte beskatning, både hvad angår punktafgifter og moms, at fastsætte minimumssatser. Selv om der ikke er fremsat forslag om en maksimumssats, kan forskellen på de normalsatser, som anvendes i medlemsstaterne, i lighed med den aktuelle situation forventes at sikre et velfungerende indre marked, samtidig med at det erkendes, at der sandsynligvis vil blive behov for nye budgetressourcer fra forbrugsafgifter.

11. Tiltrædelsen af nye medlemsstater den 1. maj 2004 og den 1. januar 2007 har ikke ændret på situationen med hensyn til normalsatsen. Den ligger stadig på 15-25 % i de 27 medlemsstater. Satsen på 15 % anvendes i to medlemsstater (Cypern og Luxembourg), og satsen på 25 % anvendes i tre medlemsstater (Danmark, Ungarn og Sverige).

12. Under disse omstændigheder virker det passende at bevare princippet om niveauet for normalsatsen for moms på mindst 15 % og fremsætte forslag om en forlængelse af anvendelsesperioden for de gældende regler.

13. For at give erhvervslivet den nødvendige retssikkerhed og give adgang til en yderligere evaluering af den passende normalsats for moms i EU forekommer det hensigtsmæssigt at forlænge anvendelsesperioden for bestemmelsen med yderligere fem år, mens Kommissionen overvejer en ny momsstrategi og foretager en fornyet undersøgelse af den normalsats for moms, der er egnet til fælles anvendelse.

14. Eftersom anvendelsesperioden for minimumsniveauet for normalsatsen i henhold til artikel 97, stk. 1, i direktiv 2006/112/EF udløber den 31. december 2010, er formålet med nærværende forslag at gøre det muligt for Rådet at forlænge anvendelsesperioden for denne normalsats. Niveauet for normalsatsen er således på mindst 15 % i en periode på fem år fra den 1. januar 2011 til den 31. december 2015. Kommissionen forventer også, at Rådet fornyr den erklæring til Rådets mødeprotokol, som tidligere blev aftalt, vedrørende forskellen på de laveste og højeste satser, der anvendes i samme periode.

RESULTATER AF HØRINGERNE AF INTERESSEREDE PARTER OG KONSEKVENSANALYSE

I betragtning af, at Kommissionen ikke har fået nogen specifikke klager over reglerne om anvendelsen af normalsatsen for moms, er der ikke behov for høring eller ekstern ekspertbistand.

Den omhandlede foranstaltning tilsigter udelukkende at forlænge den midlertidige bestemmelse om varigheden af den periode, i hvilken det aktuelle minimumsniveau for normalsatsen for moms skal anvendes. En sådan forlængelse opretholder blot den aktuelt tilfredsstillende situation for så vidt angår normalsatsen for moms. Den er teknisk og kræver ikke en konsekvensanalyse.

FORSLAGETS RETLIGE ASPEKTER

Direktivet ændrer momsdirektivet. Retsgrundlaget er artikel 113 i traktaten om Den Europæiske Unions funktionsmåde (TEUF).

- Nærhedsprincippet

Nærhedsprincippet finder anvendelse i det omfang, forslaget ikke henhører under Den Europæiske Unions enekompetence. Målene med forslaget kan ikke i tilstrækkelig grad opfyldes af medlemsstaterne af følgende grunde:

Den Europæiske Union har allerede i momsdirektivet fastsat harmoniserede bestemmelser om anvendelsen af momssatser. Disse bestemmelser kan kun ændres eller forlænges ved en EU-retsakt, og medlemsstaternes lovgivning kan ikke fravige de harmoniserede regler.

Det er derfor kun en foranstaltning fra Den Europæiske Union, som kan opfylde forslagets mål og sikre ligebehandling af unionsborgerne. Forslaget er således i overensstemmelse med nærhedsprincippet.

- Proportionalitetsprincippet

Forslaget er i overensstemmelse med proportionalitetsprincippet af følgende grunde:

Det foreliggende forslag opretholder den aktuelle situation, hvor medlemsstaterne anvender en normalsats for moms på mindst 15 %.

Eftersom forslaget blot forlænger den periode, hvori en eksisterende bestemmelse finder anvendelse, står foranstaltningen i forhold til det mål, der søges opfyldt. Forslaget medfører ingen finansielle omkostninger for Den Europæiske Union, og der pålægges ingen finansielle byrder på erhvervsliv eller forbrugere.

- Reguleringsmiddel/reguleringsform

Det foreslåede reguleringsmiddel er et direktiv. Andre midler vil ikke være hensigtsmæssige, da forslaget ændrer bestemmelser vedrørende momssatser, som allerede er fastsat i et direktiv.

BUDGETMÆSSIGE KONSEKVENSER

Forslaget har ingen konsekvenser for Den Europæiske Unions budget.

VALGFRIE ELEMENTER

Bemærkninger til artiklerne

Artikel 1

I artikel 1 foreslås det, at det nuværende niveau for normalsatsen for moms i de forskellige medlemsstater, der er fastsat til mindst 15 %, forlænges fra den 1. januar 2011 til den 31. december 2015.

Artikel 2 til 4

Disse artikler omhandler foranstaltninger vedrørende direktivets ikrafttræden.

2010/0179 (CNS)

Forslag til

RÅDETS DIREKTIV

om ændring af direktiv 2006/112/EF om det fælles merværdiafgiftssystem for så vidt angår varigheden af forpligtelsen til at overholde et minimumsniveau for normalsatsen

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 113,

under henvisning til forslag fra Europa-Kommissionen,

efter fremsendelse af udkastet til lovgivningsmæssig retsakt til de nationale parlamenter,

under henvisning til udtalelse fra Europa-Parlamentet[8],

under henvisning til udtalelse fra Det Europæiske Økonomiske og Sociale Udvalg[9] ,

efter en særlig lovgivningsprocedure og

ud fra følgende betragtninger:

1. Artikel 97, stk. 1, i direktiv 2006/112/EF af 28. november 2006 om det fælles merværdiafgiftssystem[10] bestemmer, at normalsatsen fra den 1. januar 2006 til den 31. december 2010 ikke må være mindre end 15 %.

2. Den normalsats for moms, der aktuelt er gældende i medlemsstaterne, har sammen med bestemmelserne i overgangsordningen sikret, at systemet fungerer acceptabelt. Med nye regler om stedet for levering af tjenesteydelser, som favoriserer beskatning på forbrugsstedet, er mulighederne for at udnytte forskellene på momssatser på tværs af grænserne blevet yderligere begrænset, og risikoen for konkurrencefordrejning er mindre.

3. For at hindre, at de voksende forskelle mellem de normalsatser for moms, som medlemsstaterne anvender, fører til strukturelle skævheder i Den Europæiske Union og til konkurrencefordrejning i visse erhvervssektorer, er det almindelig praksis på området for indirekte beskatning at fastsætte minimumssatser. Dette er fortsat nødvendigt for momsens vedkommende.

4. Under afventning af resultatet af høringen om den nye momsstrategi, som forventes at behandle spørgsmålene om fremtidige ordninger og tilsvarende harmoniseringsniveauer, er det endnu for tidligt at fastsætte en fast normalsats eller at overveje en ændring af minimumssatsen.

5. Det er derfor hensigtsmæssigt at opretholde den aktuelle normalsats på mindst 15 % i en yderligere periode, som er tilstrækkelig lang til at sikre retssikkerheden, mens ordningen genvurderes.

6. Dette udelukker ikke en fornyet vurdering af momslovgivningen inden den 31. december 2015 med henblik på at tage resultatet af den nye momsstrategi op.

7. Direktiv 2006/112/EF bør derfor ændres i overensstemmelse hermed —

VEDTAGET DETTE DIREKTIV:

Artikel 1

Artikel 97 i direktiv 2006/112/EF affattes således:

"Artikel 97

Fra den 1. januar 2011 til den 31. december 2015 må normalsatsen ikke være mindre end 15 %."

Artikel 2Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. januar 2011. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.

Artikel 3Ikrafttræden

Dette direktiv træder i kraft på tyvendedagen efter offentliggørelsen i Den Europæiske Unions Tidende .

Artikel 4Adressater

Dette direktiv er rettet til medlemsstaterne.

Udfærdiget i Bruxelles, den […].

På Rådets vegne

Formand

[1] EUT L 347 af 11.12.2006, s. 1.

[2] EFT L 316 af 31.10.1992, s. 1.

[3] KOM(95) 731 (EFT C 73 af 13.3.1996, s. 22) og KOM(98) 693 (EFT C 409 af 30.12.1998, s. 13).

[4] Rådets direktiv 96/95/EF af 20.12.1996 (EFT L 338 af 28.12.1996, s. 89) og Rådets direktiv 1999/49/EF af 25.5.1999 (EFT L 139 af 2.6.1999, s. 27).

[5] KOM(2000) 348 endelig af 7.6.2000.

[6] KOM(2003) 614 endelig af 20.10.2003.

[7] Rådets direktiv 2008/8/EF af 12. februar 2008 om ændring af direktiv 2006/112/EF med hensyn til leveringsstedet for tjenesteydelser (EUT L 44 af 20.2.2008, s. 11).

[8] EUT C […] af […], s. […].

[9] EUT C […] af […], s. […].

[10] EUT L 347 af 11.12.2006, s. 1.